Christian H. Hansen (DF), 2001-05-02:
Allerførst vil jeg gerne sige tak til CD, fordi de har stillet denne forespørgsel for at få tingene frem og oplyse
om de foreløbige erfaringer med læreruddannelsen samt problematikken om, hvordan man kan fastholde de nye og yngre lærere i folkeskolen.
Det er vigtigt, at vi får det debatteret i Folketingssalen og på den måde også er med til at holde gang i debatten ude i det ganske land.
I Dansk Folkeparti er vi af den holdning, at det selvfølgelig er vigtigt, at man skaber de nødvendige rammer i folkeskolen, således at det bliver attraktivt at være lærer i folkeskolen igen.
Når jeg bruger ordet igen, skal det ikke misforstås, men det er, fordi der har været en tendens til, at lærerne ikke ligefrem har stået i kø for at få lov til at undervise i folkeskolen.
Det kan selvfølgelig hænge sammen med mange ting, som man også har hørt om, nemlig at skolerne var i dårlig stand, der manglede skolebøger visse steder, og dermed har materialet altså ikke været optimalt på alle skoler i hele Danmark.
Det skal hermed ikke være sagt, at det er galt over det hele, for det er det naturligvis ikke.
Der er områder, hvor folkeskolen fungerer fantastisk, og der er jo også en tendens til, at vi altid kun hører om de dårlige eksempler.
Det er jo sjældent, at de gode eksempler bliver slået stort op, men på den anden side er vi jo nok også nødt til at tage fat i de dårlige eksempler, så de ikke får lov til at brede sig som ringe i vandet. Jeg synes også, at nogle af de her ting, som jeg har nævnt, skulle nævnes.
Dermed være ikke sagt, at det er de absolut afgørende ting, jeg har været inde på, men det med et godt arbejdsmiljø spiller jo ind alle steder i andre private virksomheder, også i andre offentlige institutioner, og dermed spiller arbejdsmiljøet jo også ind for den enkelte lærer.
Der ligger nogle klare personalemæssige udfordringer i det her, nok også i, at der bliver en bred debat, men det er også vigtigt, at debatten om, hvordan vi kan fastholde lærerne - både de nye lærere og så sandelig også de lærere, som i dag fungerer som lærere, hvor der også er en tendens til, at nogle af dem søger ud igen - bliver fastholdt og måske gjort endnu bedre.
Vi skal også få slået fast ved debatten i dag, hvor stort problemet egentlig er.
Der har været nogle enkelte ordførere, der har været inde på, at man diskuterer meget, hvordan statistikkerne over det her er.
Er det noget, vi fra politisk side kan gøre bedre?
Et spørgsmål kunne jo være: Skal lærerseminarierne være mere fleksible, når vi taler om at give merit?
Der kan jo være både for og imod-argumenter på disse områder, og de kan være lige gode; men det er nok også et af de spørgsmål, det er vigtigt, at vi får taget hul på.
Det gælder om, at ressourcerne, hvis jeg må udtrykke det på den måde, bliver brugt hele vejen rundt.
Et andet spørgsmål, man kunne stille sig selv, er om det med at fastholde lærerne, og her kunne jeg tænke mig at komme lidt ind på yderområderne.
Er det nu så specielt lige for lærerfaget, at vi har det her problem?
Har vi ikke set de samme problemer på f.eks. lægeområdet?
Her har sygehusene i yderområderne også været nødt til at gøre noget ekstra, for at nogle nye læger kunne komme til disse områder.
Det har været tilbud om gode boliger, tilbud om arbejde til medfølgende kæreste eller ægtefælle.
Jeg tror faktisk, at nogle af de ting også kan spille ind, og det er vel nogle af ting, som også gør sig gældende inden for lærerfaget eller i hvert fald kan være med til at vise vejen til, hvordan man kan få besat disse stillinger, som mange gange kan være ledige i nogle af yderområderne.
Så her skal også gøres en indsats.
Men som nævnt tror jeg ikke, at det kun er specielt for lærerfaget.
Det synes jeg der er for mange beviser på at det ikke er.
Kan en snedker f.eks. bruges til at undervise i sløjd uden at have en pædagogisk uddannelse eller en læreruddannelse som sådan?
Det er der mulighed for i dag, og jeg tror faktisk, den bedste metode til at finde ud af noget, er at afprøve det.
Afslutningsvis vil jeg sige, at mange af tingene, som jeg har nævnt, har været fremme i debatten, og spørgsmålet er, om vi skulle åbne for, at man på en eller anden måde lavede nogle forsøg med nogle af disse tiltag.
Der er allerede nogle forsøg i gang.
Jeg har også på fornemmelsen, at forligskredsen, hvor jeg egentlig har opfattelsen af, at CD også er med, faktisk sidder og arbejder med nogle af de her ting, som vi har med i debatten i dag, og så må vi jo håbe på, at den forligskreds kommer frem til nogle konstruktive ting.
Til sidst vil jeg sige, at jeg synes, denne her form for debat er god.
Jeg synes, at vi skal blive ved med den, men jeg synes også, at vi skal passe på, at vi ikke får blandet os for meget herindefra, når der er nogle, der er ved at forhandle om nogle ting ude i landet.
Det kan give et negativt resultat.